AJÁNLÁS

a Magyarországi Tartalomszolgáltatók Egyesülete (MTE) tagjai valamint az MTE tartalomszolgáltatási etikai kódexét és ajánlásait elfogadó internetes tartalomszolgáltatók számára a fórumokon megjelenő véleményekkel kapcsolatos teendőkről, a témát övező médiavitáról és az esetleges szabályozási kezdeményezésekről.

1.	A Magyarországi Tartalomszolgáltatók Egyesületének álláspontja szerint az interneten megjelenő felhasználói fórumok az Alkotmányban biztosított kommunikációs alapjogok kiteljesedésének eszközei. Az Alkotmánybíróság több határozatában is hangsúlyozta, hogy a szabad véleménynyilvánításhoz való jog a véleményt annak érték- és igazságtartalmára való tekintet nélkül védi. A véleménynyilvánítási szabadság alapvető célja annak a lehetőségnek a biztosítása, hogy valaki mások véleményét formálja, másokat meggyőzzön saját álláspontjáról. A véleménynyilvánítás szabadsága általában mindenféle közlés szabadságát magában foglalja, mégpedig függetlenül a közlés módjától és értékétől, erkölcsi minőségétől és többnyire valóságtartalmától is. A véleménynyilvánítás szabadságának kizárólag külső korlátai vannak; amíg egy ilyen alkotmányosan meghúzott külső korlátba nem ütközik, maga a véleménynyilvánítás lehetősége és ténye védett, ennek korlátozása alkotmányellenes. 

2.	A Magyarországi Tartalomszolgáltatók Egyesülete álláspontja szerint nem fogadható el, hogy közszereplők – általuk sérelmesnek talált vélemények megjelenése miatt – időről időre korlátozni kívánják a véleménynyilvánítás szabadságát és az internet tartalmára vonatkozó normatív szabályozást sürgetnek. Az Alkotmánybíróság megállapította, hogy közszereplő politikus becsületének csorbítására alkalmas - e minőségére tekintettel tett -, értékítéletet kifejező véleménynyilvánítás alkotmányosan nem büntethető. A becsület csorbítására alkalmas tényállítás, híresztelés, illetve ilyen tényre közvetlenül utaló kifejezés használata pedig csak korlátozott esetekben büntethető. A közszereplőknek adott esetben el kell viselniük a kemény kritikát is: az alkotmányosan nem büntethető véleménynyilvánítás és tényállítás köre esetükben tágabb, mint más személyeknél . 

3.	A Magyarországi Tartalomszolgáltatók Egyesületének véleménye szerint minden jogi eszköz adott az Interneten elkövetett törvénysértések szankcionálására, ezért sem a mainál szigorúbb, sem “internet-specifikus” szabályok megalkotása nem indokolt. Amennyiben egy magyarországi tartalomszolgáltató által biztosított online felületen működő fórum felhasználója a véleménynyilvánítás korlátjába ütköző közléssel megsérti a Magyar Köztársaság valamely törvényét, akkor a hatályos jogszabályok alapján fel lehet lépni az oldal létrehozója, illetve a fórum felhasználója ellen. Az emberi méltóság, becsület, jó hírnév a véleménynyilvánítási szabadság külső korlátja lehet, és ezek védelmében a felelősségre vonás érvényesítésének feltételei adottak. Az elektronikus kereskedelmi szolgáltatások, valamint az információs társadalommal összefüggő szolgáltatások egyes kérdéseiről szóló törvény, a Büntető  törvénykönyv, valamint a Polgári törvénykönyv is szabályozza a felelősségre vonás lehetőségét és módját. 

4.	Az MTE fontosnak tartja annak hangsúlyozását, hogy az önszabályozásnak és a felhasználók teljes körű tájékoztatásának kiemelt szerepe van az online fórumok jogszerű működésének biztosításában. A fórumokon megjelenő közlésekkel kapcsolatban megfelelő eszköz a moderálási elvek kidolgozása, illetve a moderátor alkalmazása. Tekintettel arra, hogy a fórumon szereplő közlések nem a tartalomszolgáltató információi, véleményei, azok ellenőrzésére csak utólag van mód. Az MTE véleménye szerint a tartalomszolgáltatóknak elsődlegesen arra kell törekedniük, hogy a kifogásolt felhasználói közlésekkel kapcsolatos ellentétes vélemények, információk azonos felületen való megjelenítése megtörténjen, biztosítva a véleménynyilvánítás szabadságát. Ezt támasztja alá az Alkotmánybíróság határozata, amelyben azt állapította meg, hogy az elektronikus világháló kiépülése és használatának mindennapivá válása nemcsak a hamis tájékoztatás, híresztelés elterjedésének nagyságát és gyorsaságát növeli, hanem a cáfolat, a valóságnak megfelelő tények közlésének és bizonyításának lehetőségét és eredményességét is. Az internet igen hatékony eszköz a köznyugalom megzavarásának megelőzésében, illetve a közvélemény félrevezetésével, hiányos tájékoztatásával, a mesterséges pánik-keltéssel megzavart köznyugalom gyors helyreállításában. Az MTE kódexe olyan ajánlást tartalmaz, ami mintául szolgálhat ilyen típusú szabályok kidolgozásához, amihez bármely tartalomszolgáltató csatlakozhat, magára nézve kötelezőnek ismerhet el. Ebben az esetben a felhasználókra nézve is kötelező a moderálási alapelv, hiszen annak elfogadásával használhatja a fórumot közlései közzétételére.